Reeksverkragter sit lank | Maroela Media
Anele Headman Gqorholo (37) is Woensdag in die Sasolburg-hooggeregshof in die Vrystaat gevonnis ná hy die gemeenskap van Zamdela tussen 2015 en 2019 geteister het.
Brig. Motantsi Makhele, woordvoerder van die polisie, het gesê Gqorholo is soos volg gevonnis: 80 jaar op agt aanklagte van verkragting, 75 jaar vir roof met verswarende omstandighede, vyf jaar vir gedwonge seksuele aanranding, twee jaar vir diefstal, ses jaar vir seksuele aanranding en drie jaar vir huisbraak en diefstal.
"Die vonnisse sal gelyklopend uitgedien word en hy sal 80 jaar tronkstraf uitdien."
Anele was 'n veiligheidswag en 'n pa van drie (twee seuns en 'n dogter). "Sy slagoffers was vroue tussen 18 en 31 jaar oud. Hy het hulle aangeval toe hulle vroegoggend huis toe geloop het. Sy gesig was altyd bedek, maar hy het sy slagoffers gegryp, hulle met 'n mes gedreig, hulle verkrag en hulle eiendom gesteel. In ander voorvalle het hy by vroue se huise ingebreek terwyl hulle geslaap het en hulle in die teenwoordigheid van familielede en hul kinders verkrag."
'n Deeglike ondersoek deur speurdersersant Kgayane het Anele deur DNS-toetse verbind met die onderskeie sake. "Hy is op 8 Augustus 2019 in hegtenis geneem en was sedertdien in aanhouding."